FI Euroopan unionin virallinen lehti CE 78/199

(2004/C 78 E/0205)

KIRJALLINEN KYSYMYS E-2969/03

esittäjä(t): Roberto Bigliardo (UEN) komissiolle

(8. lokakuuta 2003)

Aihe: Romanian ministerin osallisuus yhteisön myöntämän 150 000 euron suuruisen määrärahan hallintaan

Romanian lehdistön mukaan Romanian hallituksen Euroopan yhdentymisestä vastaavan ministerin aviomies ja poika hallinnoivat väärin 150 000 euron suuruista määrärahaa, jonka komissio on myöntänyt Leonardo da Vinci -ohjelman yhteydessä ammatilliseen koulutukseen. Samaisen lehdistön sekä ranskalaisessa Le Monde -päivälehdessä 23. syyskuuta 2003 julkaistujen tietojen mukaan komissio oli lähettänyt asiantuntijoita, jotka olivat viipyneet vain yhden päivän Bukarestissa ja senkin EU:n edustustossa.

1. Voiko komissio selittää, kuinka uskottava on tämäntyyppinen yhteisön ohjelma, joka antaa rahoitusta yrityksille, joiden johtajat ovat Euroopan yhdentymisestä vastaavan ministerin lähisukulaisia?

2. Voiko komissio myös toimittaa yksityiskohtaisen kirjanpidon siitä, miten seuraavat yritykset ovat käyttäneet mainittuja määrärahoja: — Haka Industrienlagen — Millenium — Imes — Debrom?

3. Mitä komissio aikoo tehdä tilanteen korjaamiseksi?

Viviane Redingin komission puolesta antama vastaus

(18. marraskuuta 2003)

Yhteensä 150 000 euron suuruinen määräraha koskee kahta liikkuvuusprojektia, jotka on esitetty vuonna 2000 (eli ennen kuin Hildegard Puwak nimitettiin Romanian hallituksen Euroopan yhdentymisestä vastaavaksi ministeriksi), ja kahta muuta, vuonna 2001 esitettyä liikkuvuusprojektia.

Neljän komission virkamiehen toimittaman tarkastuksen (2 päivää Bukarestissa ja toimitettujen asiakirjojen tutkiminen Brysselissä) mukaan romanialaisen kansallisen viraston menettelyt vuosina 2000 ja 2001 ehdotettujen projektien arvioimiseksi perustuvat siihen, että arvioinnissa käytetään riippumattomia asiantuntijoita.

Komissio ei havainnut seikkoja, jotka viittaisivat pyrkimyksiin vaikuttaa menettelyyn ulkopuolelta, varsinkaan Romanian tuolloin vallassa olleen hallituksen taholta.

Muistutettakoon, että Imes ja Haka, jotka olivat mukana kun ehdotukset jätettiin, on korvattu Millenium Consultingilla (Imes) ja DE*BE*ROM:illa (Haka). Nämä yritykset vastaanottavat harjoittelijoita.

Kansalliset viranomaiset, tässä tapauksessa Romanian opetusministeriö, hallinnoivat hajautetusti liikkuvuuden edistämistoimenpidettä. Opetusministeriö on perustanut erityisen lautakunnan, jonka tehtävänä on suorittaa uusi perusteellinen tutkimus kyseistä neljää projektia koskevista kertomuksista, ja erityisesti menotositteista. Tutkimuksen tulokset valmistunevat kuluvan vuoden marraskuun ensimmäisellä viikolla. Opetusministeriö on sitoutunut ryhtymään kaikkiin tarvittaviin toimiin, joihin tulokset mahdollisesti antavat aihetta.

Komissio seuraa tarkasti romanialaisen tutkimuslautakunnan työtä ja sen tuloksia.

Edellä mainitun tarkastusmatkan seurauksena koulutuksen ja kulttuurin pääosasto tutki asiakirjoja yksityiskohtaisesti. Tällä kertaa siinä tarkasteltiin neljälle projektille myönnetyn yhteisön määrärahan hallintaa, ja tällöin havaittiin sääntöjenvastaisuuksia. Komissio tiedotti tästä Romanian kansallisille viranomaisille. Lisäksi Euroopan petostentorjuntavirastoa on pyydetty tutkimaan näitä väitteitä, ja se on valmis avustamaan asianomaisia viranomaisia kaikin tavoin.

Joka tapauksessa Romanian kansallista virastoa pyydettiin jo vuoden 2001 lopussa esittämään suunnitelma liikkuvuutta koskevien menettelyjen parantamiseksi.

Yleisemmin komissio ryhtyi vuoden 2002 tammikuussa toimimaan sen puolesta, että kaikki osallistujamaat ottaisivat käyttöön laadunvarmistusjärjestelmän liikkuvuuden edistämistoimenpiteen eri vaiheita varten.

Tulevan vaiheen osana

— edistetään laadunvarmistusperiaatteen käyttöä yhteistyössä laatimalla ”Leonardo da Vinci -peruskirja”, jossa luetteloidaan toteuttajan ja sen kumppaneiden velvollisuudet,

— parannetaan edunsaajien raportointimenetelmää, jotta saadaan selvä kuva heidän harjoittelunsa edistymisestä,